धरने के दौरान कांग्रेसी-टोलकर्मी भिड़े, बूथ पर लट्ठ चले, आज बदनावर बंद
फोरलेन के छोकला टोल पर हंगामा
पुलिस ने भांजी लाठियां, नपध्यक्ष मोदी पर भी प्रकरण
भास्कर संवाददाता | बदनावर
लेबड़-जावरा फोरलेन स्थित छोकलां टोल बूथ पर मार्ग सुधारे बगैर अवैध वसूली को लेकर बुधवार को कांग्रेस के धरने के दौरान हंगामा हो गया। लाठीचार्ज में कांग्रेसी घायल हो गए। आक्रोशित कांग्रेस ने गुरुवार को बदनावर बंद का आह्वान किया है।
पूर्व घोषित कार्यक्रम अनुसार नप अध्यक्ष अभिषेक मोदी के नेतृत्व में कांग्रेसी धरना प्रदर्शन कर रहे थे। इस दौरान टोलकर्मियों से विवाद हो गया। कानवन से पुलिसकर्मी विवाद शांत कराने पहुंचे लेकिन विवाद भड़कने व दोनों पक्षों के बीच हाथापाई की नौबत आने व टोल से वाहनों के बिना टैक्स चुकाए गुजरने के कारण धरना दे रहे कार्यकर्ताओं पर कुछ देर टोलकर्मियों व पुलिस ने लाठियां भांजी। कार्यकर्ता भाग खड़े हुए। मोदी व अन्य कार्यकर्ताओं को पकड़कर कानवन पुलिस थाने ले गई। टोल नाका प्रबंधन की शिकायत पर नप अध्यक्ष मोदी सहित 7 पर बलवे का केस दर्ज हुआ है। लाठीचार्ज में घायल हुए ट्रक एसो. के अध्यक्ष प्रहलाद राठौड़ व पार्षद अब्दुल खालिक बादशाह को मेडिकल कराने के लिए बदनावर अस्पताल लाया गया। दोनों को भर्ती कर लिया। बाद में दो अन्य कार्यकर्ता विपिन गिरि व सईद मंसूरी को भी इलाज के लिए लाया गया।
टोल प्लाजा के पास दोपहर में टेंट लगाकर कार्यकर्ता धरने पर बैठे थे। टोल मैनेजर से चर्चा के लिए मोदी व अन्य कार्यकर्ता गए। वहीं पर माहौल गरमा गया और दोनों पक्ष आमने-सामने हो गए। विवाद चलने के दौरान दोनों साइडों पर वाहनों का बिना टोल चुकाए निकलना शुरू हो गया। कानवन पुलिस को सूचना मिलने पर टीआई नरेंद्र वाजपेयी, पुलिसकर्मियों को लेकर टोल नाके पर पहुंच गए। उन्होंने माहौल गरमाता देख कार्यकर्ताओं को खदेड़ने के लिए कहा। टोल कर्मचारियों व पुलिसकर्मियों ने कार्यकर्ताओं की धुनाई कर दी। पुलिस ने दोनों पक्षों पर एक-दूसरे के खिलाफ मारपीट, गाली-गलौज के आरोप में रिपोर्ट दर्ज की। शाम तक मोदी के साथ उपाध्यक्ष राजेंद्रसिंह पंवार, पार्षद साजिद खान, दीपक जाधव, दिनेश गिरवाल, कैलाश गुप्ता, सुरेश पटेल, हजारीलाल मुकाती आदि कई कार्यकर्ता थाने पर ही थे। घटना के विरोध में गुरुवार को बदनावर बंद का आह्वान किया है। नगर के कई समाज व संगठनों ने समर्थन दिया है।
इलाज को आए टोलकर्मियों की कार तोड़ी-टोल बूथ पर विवाद के बाद शाम को मेडिकल के लिए अपनी कार में आए टोलकर्मियों की कार को आक्रोशित लोगों ने यहां सरकारी अस्पताल के गेट पर ही पत्थर बरसाकर फोड़ दी। घबराकर टोलकर्मी तेजी से गाड़ी को भगाकर बिना मेडिकल कराए ही निकल गए। कार्यकर्ता अस्पताल में घायल लोगों को देखने के लिए जमा हुए थे। बाद में सूचना मिलने पर पुलिसकर्मी भी पहुंच गए।
टौल प्लाजा पर आमने सामने कार्यकर्ता व टोल कर्मी।
bho_Deva bho_Deva hin_Deva mar_Deva hin_Deva hin_Deva hin_Deva hin_Deva mai_Deva